CELEX: 62012TN0118
Language: el
Date: 2012-03-14 00:00:00
Title: Υπόθεση T-118/12: Αγωγή της 14ης Μαρτίου 2012 — ANKO κατά Επιτροπής

12.5.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 138/19
            
         Αγωγή της 14ης Μαρτίου 2012 — ANKO κατά Επιτροπής
   (Υπόθεση T-118/12)
   2012/C 138/36
   Γλώσσα διαδικασίας: η ελληνική
   
      Διάδικοι
   
   
      Ενάγουσα: ANKO Ανώνυμος Εταιρία Αντιπροσωπειών, Εμπορίου και Βιομηχανίας (Αθήνα, Ελλάδα) (εκπρόσωπος: Β. Χριστιανός, δικηγόρος)
   
      Εναγομένη: Ευρωπαϊκή Επιτροπή
   
      Αιτήματα της ενάγουσας
   
   Η ενάγουσα ζητεί από το Γενικό Δικαστήριο:
   
               —
            
            
               Να αναγνωρισθεί ότι η μη καταβολή από την Επιτροπή του υπολοίπου της χρηματοδότησης προς την ενάγουσα για τη σύμβαση του έργου «PERceptive Spaces promoting iNdependent Aging (PERSONA)», ποσού 6 752,74 ευρώ, συνιστά παραβίαση των συμβατικών της υποχρεώσεων·
            
         
               —
            
            
               Να υποχρεωθεί η Επιτροπή να καταβάλει στην ενάγουσα το ποσό των 6 752,74 ευρώ, για τις δαπάνες στις οποίες υπεβλήθη η ενάγουσα κατά την τέταρτη περίοδο αναφοράς του έργου PERSONA, με τον προβλεπόμενο από τη ρήτρα ΙΙ.28, παράγραφος 7, του παραρτήματος ΙΙ της κύριας σύμβασης τόκο, από την κοινοποίηση της παρούσας·
            
         
               —
            
            
               Να καταδικασθεί η Επιτροπή στη δικαστική δαπάνη της ενάγουσας.
            
         
      Ισχυρισμοί και κύρια επιχειρήματα
   
   Η προκειμένη αγωγή αφορά ευθύνη της Επιτροπής από την υπ’ αριθ. 045459 σύμβαση για την εκτέλεση του έργου «PERceptive Spaces promoting iNdependent Aging (PERSONA)», δυνάμει του άρθρου 272 ΣΛΕΕ.
   Συγκεκριμένα, η ενάγουσα υποστηρίζει ότι, παρόλο που εκτέλεσε πλήρως και προσηκόντως τις συμβατικές της υποχρεώσεις, η Επιτροπή χωρίς να έχει δικαίωμα και κατά παράβαση της ως άνω συμβάσεως και της αρχής της καλής πίστης, ανέστειλε την πληρωμή προς την ΑΝΚΟ. Για το λόγο αυτό, η ΑΝΚΟ υποστηρίζει ότι η Επιτροπή οφείλει να της καταβάλει το ποσό των 6 752,74 ευρώ, με τον προβλεπόμενο από τη ρήτρα ΙΙ.28, παράγραφος 7, του παραρτήματος ΙΙ της κύριας σύμβασης τόκο.